***Spis deg fri*** (engelsk originaltittel: *Bright Line Eating*) er en slankebok skrevet av Susan Peirce Thompson. 

Boken introduserer «Spis deg fri»-metoden for kostholdsomlegging, og henviser til hjerneforskning som grunnlag for denne metoden. Den prøver å gi leseren kunnskap og kognitive verktøy for å bygge nye vaner rundt kosthold, noe som skal føre til vektnedgang og livsstilsendring gjennom automatiserte rutiner. Sentralt i Thompsons teorier er at overvekt ikke er et resultat av manglende viljestyrke eller manglende moral, men at det derimot er en bivirkning av hvordan moderne kosthold kaprer hjernen, slik at signaler om metthet ikke kommer frem.

Bokens metode tar utgangspunkt i fire regler:

* Kutt ut sukker
* Kutt ut mel
* Spis tre måltider hver dag
* Spis en bestemt mengde mat til hvert måltid

Susan Peirce Thompson anbefaler et kosthold bestående av grønnsaker, kjøtt, fisk, melkeprodukter, belgfrukter, korn og frukt, mens man skal unngå mat med mye mel og sukker. Et redusert inntak av hvitt mel og sukker er i tråd med anbefalingene til det norske Helsedirektoratet, mens fullstendige kutt av matvarer og strengt fokus på mengdekontroll gjennom veiing av mat ikke er det. Thompson anbefaler også fasting mellom de de tre daglige måltidene, og fraråder fokus på trening i perioder man skal ned i vekt. Heller ikke dette er i tråd med anbefalingene fra de norske fagmiljøene, der man heller tilråder å ikke vente for lenge mellom måltider, samt daglig fysisk aktivitet. Fagmiljøene er samtidig skeptiske til det teoretiske grunnlaget for Thompsons metode, og peker blant annet på manglende dokumentasjon for at man blir avhengig av sukker, og at man trenger en randomisert kontrollert studie før man kan si at Thompsons metode har en effekt.

Den engelskspråklige originalversjonen *Bright Line Eating* havnet på *New York Times'* bestselgerliste i april 2017. Også i Norge har *Spis deg fri* vært inne på den offisielle bestselgerlistene flere ganger, både etter lanseringen i august 2017 og på nytt i januar 2018. På norsk er boken er utgitt på Skriptor forlag i Tove B. Gulbrandsens oversettelse, med psykologspesialist Helle Hagness som fagkonsulent og forfatter av etterordet, og med forord ved Irina Lee.

I forbindelse med bokutgivelsen har den norske forleggeren Irina Lee lansert ulike kurs, der hun underviser i Spis deg fri-metoden. Forlaget Skriptor har i tillegg gitt ut en digital kokebok med Spis deg fri-oppskrifter for kvinner som skal ned i vekt, laget i samarbeid med forfatter Inger E. Berg og fotograf Michela Salt.

Referanser
----------

1. ↑  «Miniforlag med suksess». bok365.no. 7. september 2017. Besøkt 24. februar 2018.
2. 1 2  «Kuttet mel og sukker - fikk nytt liv - Ekspertene kritiske til strenge matregler» (PDF). VG. 3. oktober 2017. Arkivert fra originalen (PDF) 25. februar 2018. Besøkt 25. februar 2018.
3. ↑  «Ekstrem forvandling». *A-magasinet*, 19. januar 2018.
4. 1 2 3  «Ned i vekt? Løsningen er i hjernen din, ifølge hjerneekspert»Betalt abonnement kreves. Aftenposten. 23. august 2017. Besøkt 24. februar 2018.
5. ↑  «Irina (41) gikk ned 20 kilo med ny slanketrend». TV2.no. 23. august 2017. Besøkt 25. februar 2018.
6. ↑  «Kostråd fra Helsedirektoratet : Helsedirektoratets offisielle kostholdsråd». Helsedirektoratet. Besøkt 25. februar 2018.
7. ↑  «Books : Best Sellers : Advice, How-To & Miscellaneous». New York Times. 9. april 2017. Besøkt 24. februar 2018.
8. ↑  «Bestselgerlisten uke 36, 2017». Boknett. Besøkt 24. februar 2018.
9. ↑  «Bestselgerlisten uke 1, 2018». Boknett. Besøkt 24. februar 2018.
10. ↑  «Spis deg fri: Måltider for kvinner som skal ned i vekt». Irina Lee. Arkivert fra originalen 25. februar 2018. Besøkt 24. februar 2018.

Eksterne lenker
---------------

* *Spis deg fri*s norskspråklige nettsider ved Irina Lee
* *Bright Line Eating*s amerikanske nettsider ved Susan Peirce Thompson